จังหวัดพิษณุโลก เร่งช่วยเหลือชาวบ้านในหลายตำบลของอำเภอเนินมะปราง ที่ถูกน้ำท่วมหนัก พร้อมตั้งศูนย์วอร์รูมช่วยเหลือด่วน
ผู้ว่าราชการจังหวัดพิษณุโลก พร้อมป้องกันและบรรเทาสาธารณภัย และหน่วยงานที่เกี่ยวข้องเร่งช่วยเหลือชาวบ้านในหลายตำบลของอำเภอเนินมะปราง ที่ถูกน้ำท่วมหนัก พร้อมตั้งศูนย์วอร์รูมช่วยเหลือด่วน            ผู้สื่อข่าวรายงานว่าสถานการณ์ฝนตกหนักเนื่องจากพายุ “โพดุล” ทำให้น้ำป่าจากเทือกเขาอุทยานแห่งชาติทุ่งแสลงหลวง หลากลงสู่ลุ่มน้ำชมพูท่วมในพื้นที่ ต.บ้านมุง อ.เนินมะปราง จ.พิษณุโลก และตลอดทั้งวันได้เกิดฝนตกหนัก ทำให้คลองชมพูปริมาณน้ำสูง กว่า 7 เมตร ทำให้กว่า 4 ตำบล ใน อ.เนินมะปราง ถูกน้ำท่วมขังและน้ำป่าไหลหลากเฉียบพลัน ทำให้บ้านเรือนเสียหายจำนวนมาก            ล่าสุดนายพิพัฒน์ เอกภาพันธ์ ผู้ว่าราชการจังหวัดพิษณุโลก พร้อมด้วยเจ้าหน้าที่ป้องกันและบรรเทาสาธารณภัยจังหวัดพิษณุโลก ป้องกันและบรรเทาสาธารณภัยเขต 9 เจ้าหน้าที่กู้ภัย ได้นำเรือและอุปกรณ์ในการช่วยเหลือและเร่งอพยพประชาชนออกจากพื้นที่เสี่ยงที่ถูกน้ำท่วมฉับพลัน โดยเฉพาะในหมู่ที่ 1 บ้านมุงเหนือ หมู่ที่ 4 บ้านลำภาศ หมู่ที่ 7 บ้านเนินสว่าง น้ำท่วมถนนสายลำภาศ-วังยาง ระดับน้ำสูง 50 เซนติเมตร รถเล็กไม่สามารถสัญจรผ่านได้ และ ในตำบลวังยาง มีบ้านเรือนประชาชนถูกน้ำป่าหลากท่วม ได้แก่ หมู่ที่ 1 บ้านคลองตะเคียน หมู่ที่ 2 บ้านไทรดงยั้ง หมู่ที่ 3 บ้านวังดินเหนียว หมู่ที่ 6 บ้านวังยางเหนือ หมู่ที่ 7 บ้านวังยางใต้ ขณะที่ถนนสายไทรดงยั้ง-วังโป่ง ระดับน้ำสูง 50 เซนติเมตร รถเล็กสัญจรผ่านไม่ได้ ทางผู้ว่าราชการจังหวัดพิษณุโลก ต้องลุยน้ำนำสิ่งของไปช่วยเหลือชาวบ้านเป็นการเบื้องต้น             นายพิพัฒน์ เอกภาพันธ์ ผู้ว่าราชการจังหวัดพิษณุโลก กล่าวว่า หลังจากเกิดฝนตกหนักในหลายพื้นที่ โดยเฉพาะ ตำบลไทรย้อย ตำบลบ้านมุง ตำบลเนินมะปราง ตำบลชมพู ที่น้ำจากเทือกเขาทุ่งแสลงหลวง ไหลบ่าลงสู่ในพื้นที่ลุ่มต่ำพื้นที่บ้านเรือนเสียหายเป็นบริเวณกว้าง จนประชาชนจำนวนมากต้องเร่งอพยพขึ้นจากที่สูงเป็นการด่วน นอกจากนี้ยังได้รับรายงานว่ามีประชาชนที่ขับรถอยู่ก็ถูกน้ำป่าไหลหลากจนรถตกคูน้ำจนได้รับบาดเจ็บ เจ้าหน้าที่กู้ภัยรีบน้ำส่งโรงพยาบาลอีก 4 ราย อีกทั้งในพื้นที่ลุ่มต่ำมีประชาชนที่เป็นผู้ป่วยติดเตียงเจ้าหน้าที่ก็ยังกันลำเลียงมากอยู่บนพื้นที่สูง เพื่อความปลอดภัย โดยในวันพรุ่งนี้ทางเจ้าหน้าที่ ปภ.จะช่วยเหลือเร่งสำรวจความเสียหายอีกครั้ง #จังหวัดพิษณุโลก #ตั้งศูนย์วอร์รูมช่วยเหลือด่วน #สถานการณ์ฝนตกหนัก #พายุ “โพดุล” #สำนักข่าวกรมประชาสัมพันธ์ #NNT #ILOVETHAILAND